Author: mfsr

N Á V R H

ZÁKON

z .......................... 2002

o medzinárodnej pomoci a spolupráci pri správe daní

Národná rada Slovenskej republiky sa uzniesla na tomto zákone:

§ 1
Predmet úpravy

  Tento zákon ustanovuje postup a podmienky, za ktorých príslušný orgán Slovenskej republiky poskytuje, požaduje alebo prijíma v záujme zabezpečenia správneho vyrubenia a platenia daní medzinárodnú pomoc a spoluprácu pri správe daní,^1) a to
a) na  základe medzinárodnej zmluvy, ktorou je Slovenská republika viazaná,
b) na  základe  zmluvy  o  pristúpení Slovenskej republiky k Európskym spoločenstvám a k Európskej únii.

§ 2
Vymedzenie základných pojmov

  Na účely tohto zákona sa rozumie
a)	medzinárodnou  pomocou  a  spoluprácou  pri  správe  daní  vzájomná  pomoc a vzájomná výmena informácií medzi príslušným orgánom Slovenskej republiky a príslušným úradom zmluvného štátu, 
b) informáciou akýkoľvek údaj vrátane osobného údaja,^2) ktorý je možno zistiť pri správe daní, v daňovom konaní alebo v súvislosti s daňovým konaním, a ktorý zabezpečí správne vyrubenie a platenie daní,
c) príslušným orgánom Slovenskej republiky Ministerstvo financií Slovenskej republiky (ďalej len "ministerstvo") alebo ním poverený daňový orgán^3) alebo poverený colný orgán^4),
d)  zmluvným štátom každý štát, ktorý sa zúčastňuje medzinárodnej pomoci a spolupráce pri správe daní podľa § 1,
e)  príslušným úradom zmluvného štátu úrad, ktorý požiada alebo je požiadaný príslušným orgánom  Slovenskej  republiky  o  medzinárodnú pomoc a spoluprácu pri správe daní podľa § 1.

_______________________________________________
^1)  Zákon Slovenskej národnej rady č. 511/1992 Zb. o správe daní a poplatkov a o zmenách v sústave územných   finančných orgánov v znení neskorších predpisov.
^2)   Zákon   č.   .../2002   Z. z.   o   ochrane  osobných   údajov.
^3)  § 2 zákona č. 150/2001 Z. z. o daňových orgánoch a ktorým sa mení a dopĺňa zákon č. 440/2000 Z. z.  o správach finančnej kontroly v znení zákona č.  .../2002 Z. z.
^4)  § 2 zákona č. 238/2001 Z. z. Colný zákon.
§ 3
Rozsah úpravy

  (1) Medzinárodná pomoc a spolupráca pri správe daní podľa tohto zákona sa vzťahuje na
a) daň z príjmov,
b) daň z dedičstva, daň z darovania, daň z prevodu a prechodu nehnuteľností, 
c) daň z pridanej hodnoty,
d) spotrebnú daň z liehu, spotrebnú daň z vína, spotrebnú daň z piva, spotrebnú daň z tabaku a tabakových výrobkov, spotrebnú daň z minerálnych olejov,
e) daň z nehnuteľností,
f) rovnaké dane alebo podobné dane iných štátov, ktoré majú charakter daní uvedených v písmenách a) až e).
  (2) Na účely podľa tohto zákona je ministerstvo oprávnené požadovať od správcu dane, ktorým je obec informáciu týkajúcu sa dane, ktorú tento správca dane spravuje; správca dane, ktorým je obec je povinný bez zbytočného odkladu informáciu v požadovanom rozsahu ministerstvu poskytnúť.

§ 4
Pôsobnosť príslušného orgánu Slovenskej republiky

  (1) Ministerstvo pri poskytovaní medzinárodnej pomoci a spolupráce pri správe daní postupuje podľa tohto zákona; poverený daňový orgán alebo poverený colný orgán postupuje podľa tohto zákona a osobitného predpisu.^1)
   (2) Ministerstvo nemôže poveriť daňový orgán a colný orgán vykonaním úkonov podľa § 9 ods. 1, § 11 ods. 2, § 12 a 13.

§ 5
Rozsah poskytnutej informácie

  Príslušný orgán Slovenskej republiky môže príslušnému úradu zmluvného štátu poskytnúť informáciu v rozsahu, v akom je možno ju zisťovať, zhromažďovať alebo používať na účely správy daní podľa osobitných predpisov.^5)

§ 6
Poskytnutie informácie na požiadanie

(1)	Príslušný orgán Slovenskej republiky poskytne informáciu na požiadanie príslušného úradu zmluvného štátu len v prípade, ak príslušný úrad zmluvného štátu v žiadosti prehlási,  že vyčerpal jemu dostupné zdroje údajov, ktoré mohol použiť na získanie požadovanej informácie.
 (2) Príslušný orgán Slovenskej republiky môže od príslušného úradu zmluvného štátu požadovať informáciu len vtedy, ak vyčerpal jemu dostupné zdroje údajov, ktoré mohol použiť na získanie požadovanej informácie.

_____________________________________________
^5) Napríklad zákon Slovenskej národnej rady č. 511/1992 Zb. v znení neskorších predpisov, zákon Národnej rady Slovenskej republiky č. 289/1995 Z. z. o dani z pridanej hodnoty v znení neskorších predpisov.
§ 7
Pravidelná výmena informácií

  Príslušný orgán Slovenskej republiky môže za podmienok podľa § 13 ods. 1 tohto zákona a osobitného zákona^1)  pre skupiny rovnakých prípadov dohodnúť s príslušným úradom zmluvného štátu druh a rozsah informácie, ktorú bude pravidelne bez predchádzajúceho požiadania poskytovať alebo prijímať vrátane spôsobu a lehôt poskytnutia alebo prijatia takejto informácie.

§ 8
Poskytnutie informácie z vlastného podnetu

  Príslušný orgán Slovenskej republiky poskytne informáciu, ktorá mu je známa, bez predchádzajúceho požiadania príslušného úradu zmluvného štátu, ak
a) možno predpokladať, že došlo alebo by mohlo dôjsť ku skráteniu dane v tomto zmluvnom štáte,
b) je daňový subjekt oslobodený od dane alebo mu bola poskytnutá úľava na dani v Slovenskej republike a je možno predpokladať, že toto oslobodenie od dane, alebo úľava na dani viedla, alebo by mohla viesť ku vzniku daňovej povinnosti alebo k jej zvýšeniu v tomto zmluvnom štáte,
c) finančné operácie medzi daňovým subjektom zdaňovaným  v  Slovenskej republike a daňovým subjektom zdaňovaným v tomto zmluvnom štáte prebiehajú takým spôsobom, o ktorom je možno predpokladať, že vedie, alebo by mohol viesť k zníženiu daňovej povinnosti v Slovenskej republike alebo v tomto zmluvnom štáte bez ohľadu na skutočnosť, či ide o daňový záujem Slovenskej republiky,
d) by poskytnutá informácia umožnila získať údaj, ktorý by viedol k vzniku daňovej povinnosti alebo k zvýšeniu daňovej povinnosti, alebo by mohla na takúto skutočnosť upozorniť pri poskytnutí, požadovaní alebo prijímaní informácie,
e)  možno predpokladať, že k úľave na dani dochádza na základe fiktívnych prevodov ziskov v rámci podnikov.

§ 9
Priama medzinárodná pomoc a spolupráca daňových správ

(1)	Na účely poskytnutia informácie podľa § 6 až 8 môže príslušný orgán Slovenskej republiky v rozsahu podľa § 13 ods. 1 a 2 povoliť prítomnosť zamestnanca príslušného úradu zmluvného štátu u príslušného správcu dane v Slovenskej republike, ktorým je daňový úrad alebo colný úrad. 
(2) Ak sa povolí prítomnosť zamestnanca príslušného úradu zmluvného štátu u príslušného správcu dane v Slovenskej republike, zamestnanec príslušného úradu zmluvného štátu má v rozsahu vymedzenom podľa odseku 1 postavenie zamestnanca  príslušného správcu dane v Slovenskej republike.
  (3) Príslušný orgán Slovenskej republiky môže požiadať príslušný úrad zmluvného štátu o povolenie súčinnosti zamestnancov príslušného úradu zmluvného štátu.

§ 10
Zaobchádzanie s informáciami

  (1) Informácia prijatá od príslušného úradu zmluvného štátu môže byť sprístupnená len zamestnancom príslušného orgánu Slovenskej republiky, orgánom činným v trestnom konaní^6) a orgánom preskúmavajúcim zákonnosť rozhodnutí v daňovom konaní^1); pokiaľ ide o správcu dane len tomu správcovi dane, ktorý sa priamo zúčastňuje správy dane, na ktorú sa poskytnutá informácia vzťahuje.
  (2) Informácia poskytnutá príslušným úradom zmluvného štátu je chránená podľa osobitného predpisu.^2)
  (3) Ak príslušný orgán Slovenskej republiky považuje informáciu obdržanú od príslušného úradu zmluvného štátu za užitočnú aj pre príslušný úrad ďalšieho zmluvného štátu môže informáciu odovzdať príslušnému úradu ďalšieho zmluvného štátu iba so súhlasom príslušného úradu toho zmluvného štátu, ktorý informáciu poskytol.
  (4) Príslušný orgán Slovenskej republiky  môže povoliť použitie poskytnutej informácie v zmluvnom štáte, ktorého príslušný úrad informáciu požadoval iba v rozsahu ustanovenom v osobitnom predpise.^7)

 § 11
Lehoty na poskytnutie informácie

  (1) Príslušný orgán Slovenskej republiky poskytne požadovanú informáciu príslušnému úradu zmluvného štátu bez zbytočného odkladu.
  (2) Ak sa vyskytnú prekážky brániace informáciu poskytnúť alebo je jej poskytnutie  príslušným orgánom Slovenskej republiky odmietnuté, informuje o tejto skutočnosti príslušný orgán Slovenskej republiky bez zbytočného odkladu príslušný úrad zmluvného štátu s uvedením dôvodov odmietnutia poskytnutia informácie.

§ 12
Odmietnutie poskytnutia informácie

  Príslušný orgán Slovenskej republiky odmietne poskytnutie informácie príslušnému úradu zmluvného štátu, ak
a) tento zákon alebo osobitný predpis^1) ukladá na povinnosť zachovávať daňové tajomstvo prísnejšie podmienky, ako sú podmienky vyžadované v zmluvnom štáte, ktorého príslušný úrad informáciu požaduje,
b) príslušný úrad zmluvného štátu nevyčerpal jemu dostupné zdroje údajov, ktoré mohol použiť na získanie požadovanej informácie,

____________________________
^6) Trestný poriadok.
^7) § 23 zákona Slovenskej národnej rady č. 511/1992 Zb. v znení neskorších predpisov 
c) by jej poskytnutie viedlo k porušenie obchodného tajomstva,^8) k porušeniu daňového tajomstva,^7) alebo ak by jej vyzradenie bolo v rozpore so záujmami Slovenskej republiky,^9)
d) pri požadovaní obdobnej informácie od príslušného úradu zmluvného štátu nie je zabezpečená vzájomnosť.

§ 13
Prerokovanie medzinárodnej pomoci a spolupráce

  (1) Ministerstvo je oprávnené prerokovať s príslušným úradom zmluvného štátu podrobné podmienky a postupy pri medzinárodnej pomoci a spolupráci pri správe daní.
  (2) Ministerstvo môže dohodnúť podľa odseku 1 priamu medzinárodnú pomoc a spoluprácu príslušného orgánu Slovenskej republiky s príslušným úradom zmluvného štátu, a to pre jednotlivé prípady alebo pre skupinu rovnakých prípadov.
  (3) Rokovanie podľa odseku 1 s príslušným úradom zmluvného štátu môže prebiehať za účasti Komisie Európskych spoločenstiev a uskutoční sa vždy, ak o to Komisia Európskych spoločenstiev požiada.
  (4) Ak dôjde podľa odseku 1 k dvojstrannej dohode s príslušným úradom iného členského štátu Európskej únie a táto sa netýka riešenia jednotlivých prípadov, je ministerstvo povinné túto skutočnosť bez zbytočných odkladov oznámiť Komisii Európskych spoločenstiev. 

§ 14
Účinnosť

  Tento  zákon  nadobúda  účinnosť  1. júla 2002  s výnimkou § 1 písm. b) a § 13 ods. 3 a 4, ktoré nadobudnú účinnosť dňom nadobudnutia platnosti zmluvy o pristúpení Slovenskej republiky k Európskym spoločenstvám a k Európskej únii. 

____________________________
^8) § 51 Obchodného    zákonníka.
^9) Zákon č. 241/2001 Z. z. o ochrane utajovaných skutočností a o zmene a doplnení niektorých zákonov.